《岁暮酌别孝廉区启图白源昆季归端州》
明代·邓云霄

閒园细草渐生烟，春信新归在客先。彩笔千秋推二陆，贤星五夜照三天。

迎年送腊花间酒，别鹤离鸾月下弦。惆怅柳条丝未挂，那能长系孝廉船。

作者简介：明广东东莞人，字玄度。万历二十六年进士。授长洲知县，官至广西参政。有《冷邸小言》、《漱玉斋集》、《百花洲集》等。